Agnes M. Sigurðardóttir , verðandi biskup Íslands , segir fjárhagsvanda kirkjunnar orðinn slíkan að erfitt sé að halda öllum kirkjunum gangandi og starfseminni þar innandyra . „ Það þarf að segja upp fólki og það er stórmál sem er byrjað að takast á við , " segir Agnes . „ Þar kemur til dæmis inn lækkun sóknargjaldanna , sem er mun meiri en það sem var lagt upp með . " Hún segir einhverja samninga þó hafa náðst upp á við í því samhengi . „ En það má ekki hætta þar , það verður að nást sátt í þessu máli , því það er auðvitað ekki gott ef mörgum kirkjum verður lokað . En vandamálin eru bara til að takast á við þau , " segir hún . Agnes segir brýnt að endurvekja traust almennings á kirkjunni , en slíkt muni taka tíma . „ Þetta er eins og þegar þú verður fyrir áfalli í lífinu eða missir traust á eitthvað eða einhvern , þá tekur tíma að vinna sig upp aftur , " segir hún . „ En þá verður maður líka að taka sjálfan sig í gegn til að leyfa sér að treysta upp á nýtt . Og það tekur tíma . " Þá segir Agnes að nauðsynlegt sé að vekja athygli á starfi kirkjunnar út á við og auka samstarf við aðrar stofnanir . - sv